b'\n_START_ARTICLE_\nVarna Evangeliesenter\n_START_PARAGRAPH_\nVarna Evangeliesenter er et av sentrene i Stiftelsen Pinsevennenes Evangeliesenter._NEWLINE_Varna Evangeliesenter ligger p\xc3\xa5 Sperrebotn vel en mil utenfor Moss. Senteret har plass til 55-60 beboere, pluss personell. Bestyrere er Mai og Knut Labr\xc3\xa5ten (2010)._NEWLINE_Senteret best\xc3\xa5r av flere st\xc3\xb8rre bygninger, samlet rundt et g\xc3\xa5rdstun. Blant annet en stor skolebygning hvor Evangeliesenterets Bibelskole holder til. Senteret har et eget snekkerverksted hvor beboerne kan f\xc3\xa5 arbeidstrening. Andre arbeidstreningsoppgaver kan v\xc3\xa6re i bruktbutikken, vedproduksjon, teppepakking for organisasjonen Misjon uten grenser, og annet forefallende arbeid. Stedet har ogs\xc3\xa5 en fotballbane. L\xc3\xa5vebygningen er innredet til bruktbutikk p\xc3\xa5 1000 kvm._NEWLINE_Obligatoriske kurs i rus og rusbehandling (rusomsorg) for ledere og medarbeidere holdes regelmessig p\xc3\xa5 Varna.\n_START_SECTION_\nEvangeliesenterets bibelskole\n_START_PARAGRAPH_\nEvangeliesenterets bibelskole er en bibelskole med plass for inntil 60 elever. Flere av elevene er tidligere rusmisbrukere som har v\xc3\xa6rt til rehabilitering i Evangeliesenteret. Noen av disse har ikke fullf\xc3\xb8rt ordin\xc3\xa6r skolegang, derfor undervises det i norsk, engelsk og matematikk, noe som ikke er vanlig ved bibelskoler.\n_START_SECTION_\nEvangeliesenteret\n_START_PARAGRAPH_\nStiftelsen Pinsevennenes Evangeliesenter, til vanlig kalt Evangeliesenteret, er en diakonal kristen frivillig organisasjon som driver arbeid mot rusavhengige, med avvenning fra rus og hjelp til \xc3\xa5 begynne \xc2\xabet nytt liv\xc2\xbb. Evangeliesenteret er Norges st\xc3\xb8rste hjelpetiltak for russkadde.'